‘Flow’, ‘Cónclave’ i ‘Babygirl’ protagonitzen la cartellera del cinema Tívoli en la transició de gener a febrer
2025-07-24

El pròxim cap de setmana direm a déu al llarg gener i direm hola a febrer, el mes més curt de l’any. Per a eixa transició, la cartellera del cinema Tívoli proposa al públic un trio de recents estrenes: Flow, un mundo que salvar; Cónclave i Babygirl. Cal destacar que el diumenge 2 de febrer, no hi haurà programació de cinema perquè el Tívoli albergarà, a partir de les 19.00 h, un concert benèfic per València, impulsat per l’Agrupació Musical Los Silos.

Per a tots els públics, i nominada a dos Óscar (Animació i Pel·lícula Internacional), el Tívoli programa Flow, un mundo que salvar, que tindrà les seues projeccions el divendres 31 de gener a les 18.00 h i el dissabte 1 de febrer, a les 17.00 h. Des de Letònia, arriba aquesta cinta sense diàlegs i protagonitzada per un gat negre que s’ha fet amb el Globus d’Or a la Millor Pel·lícula d’Animació. Dirigida per Gints Zilbalodis, l’acció està protagonitzada per un felí que, un bon dia, veu com l’aigua s’alça al seu voltant engolint-lo tot, incloent-hi qualsevol rastre humà . La riuada arrasa per on passa, negant boscos, arbres, muntanyes i l’única casa que sembla haver estat habitada per persones i que era la seua llar. En la cerca de refugi, el felí s’uneix a un vaixell amb animals d’altres espècies. Portar-se bé amb ells resulta ser un repte encara major que superar la seua por a l’aigua. Al llarg d’aquesta aventura, tots hauran de demostrar la seua valentia i superar les seues diferències per a adaptar-se a la nova situació. La pel·lícula s’alça com una genial mirada a un món que es descompon i aprofita per a abordar grans temes universals com la pèrdua, l’amor o l’amistat.

Cónclave, nominada a huit Óscar, entre ells el de Millor Pel·lícula i Millor Actor Principal, es projectarà al cinema Tívoli el divendres 31, a les 20.00 h i el dissabte 1 a les 19.30 h. Dirigida per Edward Berger, protagonitzada per Ralph Fiennes, i amb un repartiment de pur luxe, aquest thriller religiós retrata les clivelles que amenacen l’estabilitat de l’Església catòlica, al llarg procés de selecció d’un nou pontífex. La inesperada mort del Papa, obliga al cardenal Lawrence (Ralph Fiennes) a iniciar un conclave, l’antic ritual en el qual els líders més poderosos de l’Església triaran al seu nou líder. Atrapat dins d’una xarxa de conspiracions i paranys, Lawrence haurà d’accelerar els seus esforços per a aclarir diferents secrets que podrien sacsejar els fonaments del Vaticà.

Lluny de les intrigues i sotanes vaticanes, Nicole Kidman també aterra al cinema Tívoli per a protagonitzar Babygirl, amb projeccions el divendres 31 de gener i el dissabte 1 de febrer, a les 22.30 h. En el paper que li ha reportat la seua nominació a Millor Actriu Principal, Kidman es fica en la pell de Romy, una alta executiva que inicia una ardent aventura de sexe extrem amb el seu jove becari, Samuel (Harris Dickinson) a esquena del seu marit Jacob (Antonio Banderas). Romy invertirà el seu rol habitual en el treball, passant de ser qui dona les ordres a gaudir sent sotmesa en el llit. Aquesta relació extramatrimonial li permetrà trobar el camí cap a la seua llibertat sexual, malgrat el risc i els prejudicis. El tòrrid thriller està dirigit per per la neerlandesa Halina Reijn que es proposa explorar l’univers de la sexualitat femenina amb la intenció de sacsejar l’imaginari d’un món, l’actual, encara allotjat sobre prejudicis i dogmes que coarten la llibertat de les dones.